**Demetria Devonne Lovato**, esinejanimega **Demi Lovato** (sündinud 20. augustil 1992 Albuquerques New Mexicos) on Ameerika näitleja, laulja ja laulukirjutaja.

Lovato on tuntud filmidest "Rokilaager" ja "Rokilaager 2" ning seriaalist "Sonny With a Chance". Ta on olnud telesaate "The X Factor USA" teise hooaja kohtunik.

Tema debüütalbum "Don't Forget" ilmus 23. septembril 2008. aastal[*viide?*].

Lapsepõlv
---------

Lovato sündis Albuquerques New Mexico osariigis Patrick Lovato ja Dianna Lovato (neiupõlvenimega Hart) peres. Tal on vanem õde Dallas ja noorem poolõde Madison. Tema ema Dianna Hart on töötanud kantrilauljana ja olnud Ameerika jalgpalli meeskonna Dallas Cowboys ergutustüdruk[*viide?*]. Tema isa Patric Lovato kolis pärast lahutust 1994. aastal New Mexicosse ning terviseprobleemide tõttu nägi isa oma tütart harva. Isa ja tütar kohtusid esimest korda üle nelja aasta, kui Lovato 2008. aasta veebruaris isale üllatusvisiidi tegi[*viide?*].

Karjäär
-------

Demi Lovato koos Jonas Brothersiga
2002. aastal, kuueaastaselt, tegi Lovato kaasa laste telesarja "Barney ja sõbrad" ("Barney & Friends") 7. ja 8. hooajas, kus mängis Angelat. Lovato kaver Paul McCartney laulust "Wonderful Christmas Time" on kaasatud pühadealbumisse "All Wrapped Up"[*viide?*].

### 2006–2007

2006. aastal mängis Lovato sarja "Põgenemine" teises hooajas Danielle Curtinit episoodis "First Down". Lovato osales saatesarja "Just Jordan" teise hooaja episoodis "Märjalt libe" ("Slippery When Wet"), kus ta mängis Nicole'i[*viide?*].

2007. aasta jaanuaris sai Lovato Charlotte Adamsi rolli Disney Channeli lühisarjas "As the Bell Rings", mis esilinastus 26. augustil 2007. aastal Disney "Back-to-Schooli" õhtuse eriprogrammi ajal. Sarjas on kasutatud paari Lovato kirjutatud laulu, näiteks "Shadow". Pärast sarjast lahkumist võttis Lovato rolli üle Lindsey Black[*viide?*].

### 2008–tänapäev

#### Filmid ja sarjad

2008. aastal mängis Lovato filmis "Rokilaager" 14-aastast Mitchie Torrest, kes tahab saada lauljaks. Film esilinastus 20. juunil 2008. aastal Ameerikas Disney Channelil ja Kanadas Family kanalil. "Rokilaagri" jaoks salvestas Lovato kokku kolm laulu: "Who Will I Be?", "This is Me" ja "Our Time Is Here". Pärast "Rokilaagris" esitatud laule sõlmis Lovato plaadilepingu Hollywood Recordsiga[*viide?*]. 2010. aastal linastus esimese filmi järg "Rokilaager 2".

Lovato mängib Sonny Monroena peaosa Disney Channeli 2009. aasta seriaalis "Sonny With A Chance". Samal aastal linastus Disney Channelis film "Printsessi kaitseprogramm" ("Princess Protection Program"), kus Lovato mängib printsess Rosalindat. Samas filmis teeb kaasa Selena Gomez, kes on eraelus üks Lovato parimaid sõpru. Gomeziga kohtus Lovato "Barney ja sõbrad" prooviesinemisel, kus Lovato ja Gomez koos joonistasid[*viide?*].

#### Muusika

Demi Lovato debüütalbum "Don't Forget" ilmus 23. septembril 2008. aastal Ameerikas Hollywood Recordsi all, jõudes Billboard 200 edetabelis 2. kohale. Mitmed laulud sellel albumil on kirjutatud koos Jonas Brothersiga, kelle 2008. aasta suveturneel "Burning Up Tour" oli Lovato soojendusesineja. Lovato koostöö Jonas Brothersiga on kajastatud kahes kontsertfilmis: "Jonas Brothers: Living the Dream" ja "Jonas Brothers: The 3D Concert Experience". 31. märtsil 2009. aastal ilmus sama albumi uusversioon "Don't Forget Deluxe Edition", kus on kaks uut lugu ja ekstra DVD-d[*viide?*].

Teised Demi Lovato albumid on:

* "Here We Go Again" (Hollywood Records, 2009)
* "Unbroken" (Hollywood Records, 2011)
* "Demi" (Hollywood Records, 2013)
* "Confident" (Hollywood Records, Island Records, 2015)
* "Tell Me You Love Me" (Hollywood Records, 2017)
* "Dancing With The Devil... The Art Of Starting Over" (Island Records, 2021)

Isiklik elu
-----------

Intervjuus Ellen DeGeneresile tunnistas Lovato, et teda kiusati seitsmendas klassis. Lovato sõnul jõudis kiusamine sellise punktini, kus ta palus oma emalt koduõppele jätmist.

MTV intervjuus avaldas Lovato, et talle meeldib *metal*, eriti *black metal* ja *metalcore*. Üheks tema lemmik *live*-bändiks on *symphonic black metal*'i bänd Dimmu Borgir.

2009. aastal ilmunud intervjuus avaldas Lovato, et ei kuula enam *metal*'it, kuna ta on nüüd õnnelik ja kuulab rahulikku muusikat, mis inspireerib teda laule kirjutama.

Lovato on kristlane ja palvetab koos oma bändiga enne esinemisi.

Viited
------

1. ↑  Laura Yao: Disney Demi-Goddess, Washington Post, 21. juuni 2008
2. 1 2  Laura Yao (21. juuni 2008). "Disney Demi-Goddess". *Washington Post*. Vaadatud 22.12.2008.
3. 1 2  "Demi Lovato Disgogs kataloogis". Vaadatud 29. aprill 2021.
4. ↑  "Rokilaager 2 IMDB-s". Vaadatud 29. aprill 2021.
5. ↑  Katie Hasty (1. oktoober 2008). "Metallica Scores Third Week Atop Billboard 200". *Billboard*. Vaadatud 22.12.2008.
6. ↑  "Demi Lovato: I was Bullied!". *US Magazine*. 16. mai 2009. Originaali arhiivikoopia seisuga 5.08.2009. Vaadatud 16.05.2009.
7. ↑  Yao, Laura (16. mai 2009). "Disney Demi-Goddess". *The Washington Post*. Vaadatud 16.05.2009.
8. ↑  Chris Harris (29. august 2008). "Demi Lovato metalhead?". *MTV*. Vaadatud 22.12.2008.
9. ↑  Raven Snook (1. veebruar 2009). "Demi Lovato Interview". *Time Out New York Kids*. Originaali arhiivikoopia seisuga 12. juuni 2009. Vaadatud 13. mai 2009.

Välislingid
-----------

|  |  |
| --- | --- |
|  | Pildid, videod ja helifailid Commonsis: **Demi Lovato** |

* Demi Lovato ametlik veebileht
* Demi Lovato YouTube'i kanal
* Demi Lovato Myspace'is
* Demi Lovato IMDb-s
* Demi Lovato Twitteris